Þrjátíu og fimm Afganir fengu alþjóðlega vernd á Íslandi á síðasta ári. Fólkið hefur fengið dvalarleyfi til fjögurra ára. Afgönum sem hingað hafa leitað hefur ekki verið vísað aftur til heimalandsins síðustu ár en einhverjum þeirra hefur verið vísað til annarra Evrópuríkja.
Samkvæmt upplýsingum frá Útlendingastofnun koma ekki margir hingað til lands beint frá Afganistan í leit að alþjóðlegri vernd. Flestir hafa verið um lengri eða skemmri tíma í öðrum Evrópulöndum á leið hingað.
Fáir sækja því hingað sem ekki hafa þegar opið mál í öðru Evrópuríki eða eru búnir að fá vernd annars staðar. Samkvæmt Dyflinnarreglugerðinni ber það ríki ábyrgð á umsókn umsækjenda um vernd þar sem umsóknin er fyrst lögð fram. Umsækjendur um vernd frá Afganistan sem hafa fengið efnislega meðferð hér á landi síðustu ár hafa fengið jákvæða niðurstöðu. Á sama tíma hefur engum umsækjanda verið snúið aftur héðan beint til Afganistan.